“เจดับเบิ้ลยูดี อินโฟโลจิสติกส์” เตรียมตัวลงสนามพรุ่งนี้
"เจดับเบิ้ลยูดี อินโฟโลจิสติกส์" หรือ JWD ผู้ดำเนินธุรกิจให้บริหารทางด้านโลจิสติกส์ภายในประเทศครบวงจร โดยมีหุ้น IPO จำนวน 120 ล้านหุ้น เข้าเทรด SET พรุ่งนี้ (29 ก.ย.) ที่ราคา IPO 11 บ./หุ้น โดยมีบล.กสิกรไทย เป็นที่ปรึกษาทางการเงิน
28 ก.ย. 2558

ตลาดหลักทรัพย์แห่งประเทศไทย (ตลท.) รับหลักทรัพย์ซึ่งเป็นหุ้นสามัญ ของ บริษัท เจดับเบิ้ลยูดี อินโฟโลจิสติกส์ จำกัด (มหาชน) ใช้ชื่อย่อหลักทรัพย์ว่า JWD เข้าซื้อขายใน SET ในกลุ่มอุตสาหกรรมบริการ หมวดธุรกิจขนส่งและโลจิสติกส์ โดยให้เริ่มทำการซื้อขายตั้งแต่วันที่ 29 ก.ย.58
โดยบริษัทมีจำนวนหุ้นจดทะเบียนกับตลาดหลักทรัพย์ฯ 600 ล้านหุ้น เรียกชำระแล้ว 600 ล้านหุ้น พาร์หุ้นละ 0.50 บาท คิดเป็นทุนชำระแล้ว 300 ล้านบาท สำหรับหุ้นที่เสนอขายให้กับประชาชนทั่วไปครั้งแรก (IPO) มีจำนวน 120 ล้านหุ้น ที่ราคา IPO หุ้นละ 11 บาท โดยมีบริษัทหลักทรัพย์ กสิกรไทย จำกัด (มหาชน) เป็นที่ปรึกษาทางการเงิน      
อนึ่ง JWD เป็นผู้ดำเนินธุรกิจให้บริการทางด้านโลจิสติกส์ภายในประเทศ (In-land Logistics) อย่างครบวงจร แบ่งเป็น 5 ธุรกิจ ได้แก่
1) บริการรับฝากและบริหารสินค้า ทั้งบนพื้นที่ทั่วไปและพื้นที่เขตปลอดอากร โดยแบ่งสินค้าที่ให้บริการได้ 4 ประเภทคือ สินค้าทั่วไป สินค้าอันตราย รถยนต์และสินค้าควบคุมอุณหภูมิแช่เย็นและแช่แข็ง
2) บริการขนส่งสินค้าในประเทศ และขนส่งสินค้าข้ามแดน เช่น ประเทศลาว และประเทศเมียนมาร์
3) บริการขนย้ายให้กับบุคคลและองค์กรทั้งในและต่างประเทศ
4) บริการจัดการเอกสารและข้อมูล เช่น บริการรับฝากข้อมูล บริการรับฝากสื่ออิเล็กทรอนิกส์ บริการทำลายเอกสาร และบริการขนส่งเอกสาร เป็นต้น
5) ธุรกิจอื่นๆ ได้แก่ ให้เช่าอาคารสำนักงานและคลังสินค้า และให้บริการพัฒนาระบบเทคโนโลยีสารสนเทศ
 